**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от ДЕСИСЛАВА ТАНЕВА – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за приемане на Устройствен правилник на Министерството на земеделието, храните и горите

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление за приемане на Устройствен правилник на Министерството на земеделието, храните и горите.

Целта на проекта на постановление е актуализиране и оптимизиране на провомощията на министъра на земеделието, храните и горите, структурата и функциите на Министерството на земеделието, храните и горите (МЗХГ) за ясно определяне на отговорностите на министъра и административните звена в съответствие с мисията, стратегическите документи и нормативните актове, регламентиращи дейността на министерството.

С проекта се предлага:

- актуализиране на функциите на отделни звена във връзка с настъпили промени в нормативната уредба в българското и европейското законодателство, премахване на дублиращи функции и отпадане на функции, които не са актуални;

- разделяне и преобразуване на структурни звена и преразпределяне на функции за повишаване на ефикасността при изпълнение на възложените задачи и усъвършенстване на работните процеси;

- осъществяване на процесуално представителство и от юрисконсулти от други дирекции в министерството.

По-съществени промени в тази връзка са:

1. Функциите на Инспектората се привеждат в съответствие с последните промени в Закона за администрацията и Закона за противодействие на корупцията и отнемане на незаконно придобитото имущество.

2. Актуализират се функциите на дирекция „Наблюдение, координация и контрол на дейността на Разплащателната агенция“ в изпълнение на препоръките на Сметната палата в резултат на извършен одит на осъществявания от министъра контрол върху дейността на Разплащателната агенция в качеството му на компетентен орган за акредитация на Разплащателната агенция.

3. В общата администрация се предвижда преструктуриране на три дирекции.

Функциите в областта на законодателството на Европейския съюз от дирекция „Европейска координация и международни отношения“ преминават в дирекция „Правна“ с оглед постигане на максимална координация на процесите, касаещи нормативната дейност. Обособява се дирекция „Правни дейности и законодателство на Европейския съюз“ с численост 43 щатни бройки.

Обособява се нова дирекция „Финанси и управление на собствеността“, която обединява функциите на досегашната дирекция „Финансово управление“ и функциите, свързани с управлението на държавната собственост и сключване на договори за вещни права от дирекция „Инвестиции и управление на собствеността“. Числеността на новосъздадената дирекция е 35 щатни бройки. Същевременно, към досегашната дирекция „Инвестиции и управление на собствеността“ се предвижда да преминат функциите по управление на хидромелиорациите, включително дейностите по Методиката за определяне размера на несправедливата финансова тежест въз основа на нетните разходи, понесени от "Напоителни системи" – ЕАД, във връзка с извършваната обществена услуга за защита от вредното въздействие на водите на територията на цялата страна, като към дирекцията преминават и 2 щатни бройки за сметка на намаляване числеността на дирекция "Обща политика в областта на хидромелиорациите и рибарството". Във връзка с преминаването на функции, се предлага и промяна на наименованията на двете дирекции, съответно „Стопански дейности, инвестиции и хидромелиорации“, с численост 27 щатни бройки и „Обща политика в областта на рибарството“, с численост 11 щатни бройки.

4. Предвидени са промени и в специализираната администрация с оглед подобряване на организацията на работа. Предлага се дирекция „Растениевъдство и биологично производство“, с оглед значимостта на двата отрасъла, да се раздели, като функциите й се поемат от дирекция „Растениевъдство“, с щатна численост 14 бройки и дирекция „Биологично производство“, с щатна численост 20 бройки. Функциите на дирекция „Пазарни мерки и организации на производители“, свързани с информиране на Европейската комисия за наличните запаси по видове зърнени култури преминават към дирекция „Растениевъдство“. Предлага се разделяне и на дирекция „Директни плащания и идентификация на земеделски парцели“ на дирекция „Директни плащания“, с численост 13 бройки и дирекция „Идентификация на земеделските парцели“, с численост 40 бройки, със съответните функции. По този начин ще се постигне по-добра организация на работния процес в сектора и ефективно управление на експертния капацитет.

Предлаганите структурни промени и оптимизиране на числеността на отделни административни звена се извършва в рамките на утвърдената щатна численост на министерството, като са спазени задължителните нормативи за численост на администрацията съгласно Наредбата за прилагане на класификатора на длъжностите в администрацията.

Очакваните резултати от приемането на нов устройствен правилник на Министерството на земеделието, храните и горите са:

- по-ефективен контрол по спазването на нормативните разпоредби, регламентиращи стопанисването на държавната собственост, предоставена за управление на Министерство на земеделието, храните и горите и съставянето и управлението на баланса;

- по-добра координация на процесите, касаещи нормативната дейност;

- по-ефективна организация на дейността на дирекциите, подпомагащи министъра на земеделието, храните и горите при провеждането на държавната политика в сферата на растениевъдството, биологичното производство, директните плащания, идентификацията на земеделски парцели и хидромелиорациите;

- оптимизиране на структурата на министерството.

С проекта на постановление не се транспонират нормативни актове на институции на Европейския съюз, поради което не е изготвена и представена таблица за съответствието с правото на Европейския съюз.

Приемането на представения проект на Постановление на Министерския съвет не води до въздействие върху държавния бюджет, поради което е изготвена финансова обосновка съгласно образеца по приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

В изпълнение на чл. 26, ал. 3 и 4 от Закона за нормативните актове и чл. 85 от Устройствения правилник на Министерския съвет и на неговата администрация по проекта на акт са проведени обществени консултации, като проектът на постановление, доклада към него, частичната предварителна оценка на въздействието и становището на дирекция „Модернизация на администрацията“ в администрацията на Министерския съвет по въпросната оценка са публикувани на интернет страницата на Министерството на земеделието, храните и горите и на Портала за обществени консултации за срок от 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведените обществени консултации е публикувана на интернет страницата на Министерството на земеделието, храните и горите и на Портала за обществени консултации.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на получените становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да разгледа и приеме предложения проект на Постановление за приемане на Устройствен правилник на Министерството на земеделието, храните и горите.

|  |  |
| --- | --- |
| **Приложениe:** | 1. Проект на Постановление на Министерския съвет; 2. Финансова обосновка; 3. Частична предварителна оценка на въздействието на проекта на нормативен акт; 4. Становище на дирекция „Модернизация на администрацията“, МС; 5. Справка за отразяване на постъпилите становища; 6. Получените становища; 7. Справка за проведената обществена консултация; 8. Проект на съобщение за средствата за масово осведомяване. |

С уважение,

**ДЕСИСЛАВА ТАНЕВА**

*Министър на земеделието, храните и горите*

Съгласувал:

Главен секретар: …………………………

Георги Стоянов дата

Изготвил:

Директор на ДЧР: …………………………

Елка Шопова дата